Erlom Ajvlediani

Erlom Ajvlediani (Georgia, 1933ko azaroaren 23a - Mosku, 2012ko martxoaren 20a) georgiar eleberrigilea eta gidoigilea izan zen.

 Biografia 

Erlom Ajvlediani Tbilisiko Estatu Unibertsitatean graduatu zen, Historia fakultatean, 1957an. Goi mailako hezkuntza ikasketak egin zituen Moskuko Zinematografiako Estatu Institutuan. 1959-1960an Kultura Monumentuak Babesteko Elkarteko ikuskatzaile gisa lan egin zuen. Tbilisiko Estatuko Antzerki Institutuko irakasle nagusia ere izan zen bi alditan (1982-1987 eta 1995-1999). 1962 eta 1999 artean, hemeretzi filmetako gidoiak idatzi zituen eta lau filmetako protagonista izan zen. 1965etik 1992ra Kartuli Pilmi estudioetako Gidoi Batzordeko kide izan zen. 

 Obra 
Gidoi zinematografikoen ekoizpenarekin batera, Erlom Ajvledianik hiru eleberri eta ipuin ugari idatzi ditu, jada georgiar klasikotzat jotzen direnak. Sobietar Batasuneko Estatu Saria jaso zuen, baita hainbat literatur sari ere, horien artean SABA literatur saria 2011n, eleberri onenari, Eltxoa hirian obragatik. Bizitzaren kezkei buruzko eleberri filosofikoa da hau: eltxoa gizakiaren metafora bat da mundu ezezagun batean. Egileak intsektu gizatiartu gisa irudikatzen du, eta, aldi berean, Eros maitasunaren jainkoarekin alderatzen du. Narrazioa, estilo minimalistan idatzia, paradoxaz beterik dago, irudimena eta errealitatea uztartuz. 

Ajvledianiren lanak ingelesez, alemanez, errusieraz, armenieraz, txekieraz, hungarieraz eta arabieraz itzuli eta argitaratu dira.

 Bibliografia

 Baoa eta Niko (1958)
 Sagu nagiaren historia (1971)
 Zaharra eta berria (2003)
 Bere burua galdu zuen gizona eta beste istorio batzuk (2007)
 Eltxoa hirian (2010)
 Gizon alaia (2014)

 Kanpo estekak 

Kategoria:Georgiako idazleak